**Ako Jožko Pletko zamuškoval všetko**

Krista Bendová

Mucholapka skoro holá –

za muškami priamo volá.

„Nachytám múch na tisíce

niekde vonku do krabice.“

Dvesto mušiek chytil v sade,

ďalších dvesto na záhrade,

potom tristo na dvore

a ostatné v komore.

„Pozri, mama, pozri, babka,

nasýti sa mucholapka!“

Už je z bytu muší hrad!

Prečo nikto nie je rád?

**Práca s textom**

1.Vypíš hlavnú postavu z tejto básne.

 2. Povedz, kto je autorom tejto básne.

 3. Vypíš slová, ktoré sa rýmujú.

 4. Porozprávaj, čo urobil Jožko.

 5. Vysvetli, čo je **mucholapka.**

6. Vypíš slová, ktoré označujú počet.

**Zatúlané húsa**

Mária Rázusová – Martáková

Vyšli húsky dlhým radom,

ešte bola ranná rosa.

Keď sa pohli kúsok za dom,

jedno húsa stratilo sa.

Čiv- ćiv, jaj-jaj! – húsa volá

po sedliackom šírom dvore.

Húsa behá dookola:

- Šli ste dolu, a či hore?

Kvočka deti pred maštaľou

učí hrabať v kope hnoja.

Húsa pred kvočkou si stalo:

- Či ty nie si mama moja?

Kvočka všetky pierka zježí:

- Kvok! – a zazrie ani mrak.

Ej, nech húsa nepobeží,

ujde sa mu všelijak!

Ešte sa však nenaľaká –

v kúte vidí morky stať...

Obráti sa na moriaka:

- A ty nie si moja mať?

- Hudri-hudri! - moriak skríkne,

spustí krídla, zdvihne chvost.

Od ľaku sa húsa mykne“

- Juj, aký hlas! Mám ho dosť!

A už sa aj pustí vnohy,

Nevie, chúďa, jak a kam...

Poza pajty, poza stohy

Dostane sa ku kačkám.

Kŕdlik v jarku pĺže chytá,

jedna stará sedí sama.

Húsatko sa ticho pýta:

- Či ty nie si moja mama?

- Tak-tak, - tak-tak! – kačka klame,

no húska priam neverí:

hlas je cudzí, i keď mame

podobá sa po perí.

– Čiv! – sirôtka chodí, blúdi,

smutne volá: - Kde si, mať?

Už aj Dunčo vyšiel z búdy

Na ten žiaľ sa podívať.

- Gá, gá! – vtom sa ozve zdola

a húske viac netreba!

Mamka volá, húsa volá –

Vo chvíli sú u seba!

To je radosť nad radosti –

Už niet stopy po žiali!

Len kocúr sa tajne zlostí,

že mu driemkať nedali.

**Práca s textom**

1.Rozhodni, či uvedený príbeh patrí medzi poéziu alebo medzi prózu.

2. Napíš, kto je autorom tohto príbehu.

3. Vymenuj zvieratká, ktoré v príbehu vystupujú.

4. Vypíš slová, ktoré sa rýmujú.

5. Vypíš slová, ktoré vyjadrujú zvieracie zvuky.

6. Pokús sa porozprávať, o čom bol daný príbeh.

**Ako Jožko Pletko upratať chcel všetko**

 Krista Bendová

Volá mama ráno Jožka:

„Poď sem, pomôžeš mi troška.

Strašne veľa práce mám,

návšteva dnes príde k nám.“

Skočí Jožko ako srnček:

„Pozametám, utriem hrnček!

Všetko dobre robiť viem,

ja ti, mama, pomôžem!“

Do izby hneď s metlou letí,

po povalu skáču smeti,

prach sa kudlí do sveta.

Jožko tuho zametá.

Potom vzdychne:“ Treba snáď

ešte dačo upratať?

Budeme mať dneska hostí,

schovám všetky zbytočnosti.“

Šup sem, šup tam, už to ide,

čisto bude v celom byte.

Už sú sošky pod perinou,

 kvetináče za tou skriňou,

šup sem, šup tam, rýchlo, kľúče,

schovajte sa do papuče,

popolník, pod stolík

a ty, váza, pod stôl zasa,

šuchy-šuch, šuchy-šuch

to je ruch!

Spustla izba v krátkej chvíli,

to však Jožka nepomýli:

Miesto sošky – Maco tróni.

Miesto vázy – Jožkov koník.

Tam, kde stála popolníčka,

tam je garáž pre autíčka,

na knižnici stavebnička,

na stoličke električka,

no a prilepené na skrini –

štyri hady z plastelíny.

Prišla mama, ruky spína,

ale predsa chváli syna:

„Nič to zato, prejde rok,

spravíš lepší poriadok.“

**Práca s textom**

1. Vypíš hlavnú postavu z príbehu.

2. Napíš autora danej básne.

3. Povedz, prečo sa Jožko volá Pletko.

4. Porozprávaj o tom, ako Jožko upratoval.

5. Navrhni, ako by si to upratal ty.

6. Vypíš slová, ktoré sa rýmujú.

**Nezábudky**

Krista Bendová

Toto, čo vám idem rozprávať, sa naozaj stalo: A viete komu? Mne. Bola som vtedy ešte malé dievčatko s veľkými belasými očkami a krátkymi vlasmi. Sukničku som mala tiež krátku. Vyše kolien. Aj topánky som nosila, niekedy ma omínali a vtedy som chodila z kroka na krok. Ale keď ma neomínali, veselo som behala po záhrade. No a raz v lete som tiež mala také dobré topánky. Červené, s malými bielymi mašličkami. Veľmi som ich mala rada. Keď som sa ráno zobudila, hneď som zakričala: - Poď sem, topánočka, hop na nôžku!

Obula som sa a bežala do záhrady. A záhrada bola utešená. Kvitli v nej ruže, sirôtky, ale ja som mala najradšej nezábudky. Také boli belasé ako nebo. Raz ráno som tiež vybehla v červených topánkach a uvidela som belasé nezábudky. Skočila som k nim, natrhala kyticu a bežala domov. Ale naraz som uvidela krásny kvet. Narcis. Viete, ako vyzerá? Je biely ako sneh, naprostriedku má komín a na konci komína žltý a červený pásik. Tak sa mi zapáčil, že som hneď odhodila nezábudky a odtrhla biely narcis. Povedala som si: Tento zanesiem mame. A keď som už bola pri bráničke – juj – aká krása! Zase iný kvietok.

Veľký, žltý, akoby v tráve sedelo slniečko. To bol tulipán. Odhodila som narcis a odtrhla tulipán – slniečko. Utekala som, utekala a zakričala na mamu. - Pozri, mama, aký krásny kvietok ti nesiem! Mama sa usmiala, pohladkala ma po hlave, pozrela na kvietok: - Prečo si, - vraví, - nenatrhala nezábudky? Veď tie máš najradšej. – Natrhala som, natrhala, mama. Ale nezábudky som nechala v záhrade, lebo som našla krásny biely narcis. – Kdeže je narcis? – pýta sa mama. – No aj ten som nechala v záhrade, lebo tulipán je najkrajší. Myslela som si, že sa mama bude tešiť, keď má taký krásny kvet. Ale mama sa netešila. Smutno na mňa pozrela, nepovedala nič. Naraz vyšla do záhrady a priniesla nezábudky aj narcis, ktoré som ja odhodila. Vtedy som ešte nevedela, prečo bola naraz taká smutná. Dnes už viem. A čo vy, deti viete to?

**Práca s textom**

1. Povedz, kto je autorom tohto príbehu.

2. Vymenuj kvety, ktoré dievčatko natrhalo.

3. Nájdi tú časť textu, kde je opis kvietkov.

4. Porozprávaj, o čom bol príbeh.

5. Zhodnoť, či dievčatko konalo správne, keď odhodilo mnohé kvety.

6. Povedz, prečo bola mamička smutná, keď jej dievčatko prinieslo kvety.

7. Navrhni, ako by si sa zachoval (a) ty.

8. Povedz, či tento príbeh patrí medzi poéziu alebo medzi prózu.

***Krista Bendová***

***Ako Jožko Pletko poplietol si všetko***

Jožko dobrú tetu má.

Čo mu dala, to mu dala,

nebola to minca malá,

ale celá koruna.

Čo si kúpim za korunku ?

Rožtek ? Cukrík ? A či šunku ?

Rozhodne však zakrátko,

že si kúpi lízatko.

Hneď to bude. Žiadne strachy.

Ajhľa, tu je obchod dáky.

Kupujú tu ľudia čosi:

„Teta, lízatko si prosím.“

Kukne teta v bielom plášti,

hladké čielko vážne zmraští:

„To je omyl, mladý pane,

my tu mlieko predávame.“

Pokloní sa Jožko k zemi:

„Viem, že mliečko zdravšie je mi.

No ja, prosím akurát

lízatko by lízať rád.“

Beží ďalej hopsarasa,

tu je iný obchod zasa.

„Dobré ráno, jak sa máte?

Lízatká tu predávate ?“

Usmeje sa teta sladko:

„Teda chuť máš na lízatko ?

Beda, beda, milý synu,

máme iba zeleninu.“

„Jejdanenky !“ – Jožko jajká.

„Chutí mi aj paradajka,

ale teraz akurát

lízatko by lízať rád.“

Beží ďalej, hopsarasa,

tu je iný obchod zasa

a v obchode naprostriedku

vidí Jožko krásnu tetku.

„Teta ... haló ... pozrite sa !

Teta ... haló ... ja chcem predsa...

Teta ... haló ... prosím vás ...“

Ale tetka nemá hlas.

Dlho kričal na tú bábu

oblečenú do hodvábu,

pokým zbadal, pánajána,

že je z vosku pozliepaná !

Už je Jožko ukonaný.

Kam sa podieť ? V ktoré strany ?

„Tu je ešte malý krám,

tam sa rýchlo podívam.“

„Tetušenka, tetušenka,“

spoza dverí Jožko stenká,

„už som prešiel celý svet,

a lízatka niet a niet.“

„Joj, ty moje chúďa zlaté,

načo brúsiš kade-tade ?

Inde veru hľadáš márne,

sem si mal prísť, do cukrárne !

Skáče Jožko hopsarasa,

kuká sprava doľava:

„Lízatko mám, aká krása !“

Kto vydrží, vyhráva !

**Práca s textom**

1. Povedz, kto je autorom básne.
2. Povedz, ako sa volá hlavný hrdina.
3. Vymenuj obchody, ktoré Jožko navštívil.
4. Povedz, čo sa predáva v jednotlivých obchodoch.
5. Vyhľadaj v texte zdrobneniny.
6. Vysvetli, čo znamenajú slová: hopsarasa, jejdanenky, haló, pánajána.
7. Vysvetli slovné spojenia:
	* + žiadne strachy
		+ z vosku pozliepaná
		+ malý krám
		+ načo brúsiš kade-tade